ЛитературабзэмкIэ тхыбзэр амал шъхьаIэу щыт. Тхыбзэр щымыIэу литературабзэр щыIэн ылъэкIыщтэп. Шъыпкъэ, щыIэх литературабзэр тхыбзэм ыпэкIи щыIагъэу зылъытэхэрэр. Адыгэ шIэныгъэлэжьхэм ащыщхэми хагъэунэфыкIы адыгэ литературабзэм ыпэкIэ жэрыIо литературабзэр щыIагъэу. Г.В. Рогавэрэ З.И. КIэращэмрэ зэратхырэмкIэ, «адыгэ литературабзэ ныбжьыкIэм илъэсишъэ пчъагъэхэм къакIоцI лъэпкъым дэгъу дэдэу ыпсыхьэгъэ «жэрыIо литературабзэ» баир лъапсэ фэхъугъ» (Рогава, Керашева, 1966: 14). Джащ фэд Къумэхэ Зарэрэ Мухьадинрэ атхырэри: «ЦIыф лъэпкъым щыщхэр литературабзэм рыгущыIэнхэм зэрэпылъыгъэхэм Iо хэмылъэу къыгъэлъагъорэр литературабзэр жэрыIуабзэм изы къежьэпIэ лъэпкъ Iахьэу зэрэщытыр ары» (Кумахова, Кумахов: 1979: 24).